Az evolúció és én


Kreacionista vagyok immáron egy egész éve. Azonban két és fél éven keresztül voltak tapasztalataim az evolúcióval kapcsolatosan, amíg keresztyén voltam. De az is érdekes, hogy mik voltak a tapasztalataim az evolúcióval kapcsolatban mielőtt keresztyén lettem. 


Egészen fiatal koromban szoktam olvasni a Bibliát, mert az úgy „Isten könyve” volt számomra. Olvastam Jézusról egy olyan Bibliában, ahol pirossal volt írva az ő szavai. Engem érdekelt az, hogy tulajdonképpen, ha visszamehetnék az időben, ki lenne az az egy ember, akivel a legszívesebben találkoznék. Gondoltam sokféle emberrel, de gondoltam, hogy módfelett lenne Jézus Krisztussal találkozni, mivel Ő volt a Biblia legközpontibb személyisége; Ő volt Isten fia! Egy párszor jártam vasárnapi iskolába, és még egy vallásos katolikus iskolába, ahol megismerkedtem Istennel és Jézussal. Nagyon rokonszenves volt Jézus, és nagyon sajnálkoztam, amikor hallottam, hogy felszegezték egy keresztre, és hogy meghalt Nagypénteken. Csodálkozással és meg nem értéssel mondták, hogy ez nap igazán örülnöm kellene. Akkoriban olvastunk a világ teremtéséről a Genezis könyvében. Akkoriban még emlékszem, hogy elmentünk egy idősek otthonába az iskola révén, és egy fogadott öregúrral együtt olvastunk a teremtésről, a Bűnesetről, Nóéról és Bábelről. Kétkedés nélkül elfogadtam az írottakat, úgy ahogy le volt írva. Úgy fogadtam el, hogy a világ tényleg hat nap alatt jött létre, és hogy Ádám engedetlenségével valami igazán rettenetes történt.


Később minden megváltozott, mivel szokás szerint az iskolákban tanultunk evolúciót, és láttam a tv-ben, hogy mi a majmokból fejlődtünk ki, és hogy 4,5 milliárd éves a Föld, és Carl Sagan „Cosmos” műsorát nézve elhittem, hogy hosszú-hosszú időn keresztül fejlődik az univerzum, mind Isten közbeavatkozása nélkül. Emlékszem, hogy amíg kicsi voltam, arra gondoltam, hogy az emberi faj is fejlődik, és esetleg kihal. Majd néhány milliárd év után a Nap összeomlik, és a Földet egyszerűen elemészti, és vége minden földi életnek. Arra gondoltam, hogy mi lesz majd az emberiséggel? Elég rossz, hogy meghalok, és utána nem lesz semmi, de legalább az utódaink éljenek túl; legalább űrrakétákkal legyenek valahogyan képesek arra, hogy egy másik csillagrendszerbe meneküljenek a felrobbanó Nap elől. Kétségbeesett voltam. Úgy láttam, hogy ez az élet az egyetlen, amink van, és mindent ki kell élni, mielőtt meghalunk. Furcsa helyzet volt. Hittem Istenben, de abban nem, hogy a halál után lesz majd élet. Visszakozással gondoltam arra, hogy mi lesz majd, ha meghalok, és utána nem lesz semmi. A fiatalkor a legjobb lett volna, és örökre fiatal akartam lenni, mert az öregkor már nem jó. És ez mind, mivel hittem az evolúcióban és a következményeiben.


Mint fiatal gyerek, érdekeltek az élőlények. Nagyon sokat vadászgattam a testvéremmel a dongókat és a méheket, és mindenféle rovarokat. Gyűjtöttünk ebihalakat, és néztük, ahogy kifejlődnek békákká. Egyszer egy kígyót elkaptunk, és még egy mókust a saját házunkban, amikor az bejött a házba a kéményen keresztül. Magyarországon pedig színes kék és zöld papagájokat tartottunk. Számos macskát és két kutyát is tartottunk. Emellett egyszer egy National Geographics újságot kaptunk, és érdeklődéssel néztem, hogy a koponyák lapján hogyan vázolták fel az ember evolúcióját. A washingtoni Museum of National History (Természettörténeti múzeum)-ba szerettünk menni nagyon, ahol ki voltak állítva dinoszauruszok és más történelem előtti állatok. Volt egy hatalmas rajz arról, hogy felvázolták az élővilág fejlődését az egysejtűektől az emberig. Mély benyomást tett rám, és el voltam bűvölve az élővilág azon képességéről, hogy felfelé fejlődik. Különösen azon életformák érdekeltek, amelyek nagyon idősek voltak, és az élet állítólagos hajnalán voltak jelen. A tv-ben is elbűvölt a Nature sorozat, és olyan sorozatok, ahol élőlényekről volt szó.


Magyarországon pedig a gimnáziumban eldöntöttem, hogy biológus leszek, és különösen a molekuláris biológiával vagy az állattannal szeretnék foglalkozni, vagy esetleg orvosnak megyek. Egyhamar rég lehagytam mindenkit ebben a tárgyban. Alig volt párom. Arra is gondoltam, hogy esetleg evolúcióval foglalkoznék egy nap, és ráadásul készítettem egy néhány Basic programot, amely foglalkozott a Hardy Weinberg szabállyal, és egy egész nagyobb C++ programmal, ami egy oroszlán csapatot és egy zebra csorda evolúcióját modellezte volna, de az félbe maradt. Végsősorban azért a zebrák zebrák maradtak, és az oroszlánok pedig oroszlánok. Úgy néz ki, itt Isten megakadályozta azt, hogy átalakuljanak ezek a virtuális élőlények. De inkább az előző két területre akartam volna menni. A biológia tanárommal nagyon jóban voltam. Paleontológus is volt, és egyre jobb barátság alakult ki köztünk, ami folytatódott az egyetemen. Eddig nem nagyon érdekelt a teremtés és az evolúció kapcsolata. Hittem az evolúcióban, mivel mindenki hitt benne, de Istent csak úgy hozzáadtam. Összeillesztettem az agyamban, mivel ezt tanították ebben a gimnáziumban, és a katolikus iskolában, ahová jártam. A tanárom egyszer javasolta, hogy elolvassunk egy könyvet: az önző gént. Elolvastam, mivel azon voltam, hogy nagyon megértsem az evolúció mechanizmusát. Mondott egy másik könyvet: A vak órásmestert. Mivel az pedig meg volt nekünk, akkor azt is el kezdtem olvasni a gimnázium vége felé. Egyszer olvastam ezt a könyvet, és egyszer, úgy éreztem, nagyon mérges voltam Istenre és a vallásra, mivel a gimnáziumban egy halom rossz példát és képmutatást láttam az állítólagos keresztyénségről (szentendrei ferences gimnázium). Olvasás közben azt éreztem, de fura ember ez a Dawkins, aki a könyv szerzője volt. Az elején kicsit meglepett, amikor azt írta, hogy egyszerűen tudja, hogy igaza van. (Bizonyítani nem kell, mivel elvből minden az evolúcióra mutat.) Itt azt kell mondanom, hogy már azon a ponton voltam, hogy letagadjam Isten létét. Eléggé határeset voltam. De az csak a ráadás volt a könyvben, amikor egy olyan részhez értem, amikor Dawkins arról írt, elég felszín alatti módon, hogy mivel az evolúció igaz, kizárt egy értelmes teremtő léte. Továbbá, mivel az élővilág összeszerelte magát önmagától, így Isten nincs is. Némely evolucionista azt állítja, hogy az evolúció nem Isten ellenes, de ezúttal bizonyságot szeretnék tenni, hogy ez nem igaz! Az evolúció az erőteljesen hordoz filozófiai vonatkozásokat, és nem egészséges, ha egy keresztyén hisz benne. Amikor olvastam ezt a könyvet, egy kicsit kezdtem félni. Mintha Isten valahogyan jelen lenne, és azt mondaná nekem: „Tedd el ezt a könyvet, mert helytelen dolgokat állít rólam.” Becsuktam a könyvet, és eltettem a polcra, de hálás vagyok, hogy nem nyitottam ki többé. A könyv olvasása a nyárra tevődött át, és akkor azon gondolkoztuk, hogy elmenjünk-e egy keresztyén táborba, vagy sem. Elég határeset volt, mivel gondoltunk, hogy inkább nem. Elmentünk, és hálás vagyok érte, mivel ott találkoztam először a Megváltó Jézussal. Emlékszem, hogy ott beszélgettem a keresztyénekkel. Érdekesek voltak, mivel Jézusról beszéltek olyan hihetetlen őszinteséggel. De mondtam, hogy én hittem az evolúciós elméletben. Kicsit rám förmedtek, mivel ők azonban dehogy hittek benne! Nem tudom, miért, csak kicsúszott a számból. Talán azért, mert ezek után miután keresztyén lettem, nagyon kellett töprengenem azon, hogy egy keresztyénnek szabad-e hinnie az evolúcióban? 


Éreztem, hogy itt valami nem stimmel, a Biblia és az evolúció között, de nem tudtam, mi lehet az. Sokszor kényelmetlenül éreztem magamat miatta. Emlékszem arra, amikor a legeslegelső biológus barátom elsőben, aki szocialista-evolucionista-ateista mind egyben a hátamra szállt, mivel meg akarta mutatni, hogy ám a tudomány mégis győzedelmeskedett a vallás fölött! Emlékszem, hogy magyaráztam zavaromban, hogy az a hat nap az lehetett volna hat hosszabb idő periódus is, ami megfelelt volna a 4,5 milliárdos földi múltnak. De mind ennek ellenére mivel elég hasonló volt a személyiségünk, mégis megtartottuk a barátságunkat, és ma is barátok vagyunk, és egymást kölcsönösen elfogadjuk. Hihetetlen! Éreztem, hogy mégis annak ellenére, hogy tök mások vagyunk, egy közös nevezőre akartunk jutni, de nem lehetett. Két és fél éven keresztül azon töprengtem, hogy teremtés vagy evolúció? Hűnek kellene lennem a Szentíráshoz, de mégis itt akkora lavina „bizonyíték” van az evolúció mellett! Mit tegyek? Néha zavarba jöttem, amikor biológus társaim kérdezgettek azzal, hogy „Na és mi van az evolúcióval?” amikor beszéltem nekik Istenről. Mint teista evolucionista még azon gondolkodtam, hogy a Genezis leírása megfelel az evolúciónak, az egyes élőlénycsoportok megjelenése miatt. Később kiderült számomra, hogy a két mintázat nem fér össze. Nagyjából úgy éreztem, hogy a többi keresztyén nekem ne magyarázzanak a teremtésről, mivel én biológus vagyok, és szakmabeli vagyok. Én úgy láttam, hogy igaz az evolúció, és ők ne vonják kétségbe azt, amit én tudok. De másoldalról pedig arra húzódtam, hogy teljesen elkerüljem az evolúciót, és a hat napos teremtést valljam. Olyan volt, mintha a csárdást táncolnám! Emiatt kicsit tudathasadást éreztem. Egyszer kijelentettem az egyetemi diakkörtársaimnak, hogy én egy önálló teremtéselméletet alakítok majd ki, egyedül. Örült neki az egyik lány. De beláttam, hogy erre nem lenne nagy esély, mivel előbb-utóbb vállalni kellene az ütközést. Egyszer azt magyaráztam el az édesanyámnak, hogy Ádám egy szimbólum, egy archetípusa az egész bűnös emberiségnek. Minden ember Ádám. Naív voltam akkor, és nem voltam tisztában azzal, hogy ez a kép áthágja az Evangéliumot, és a Biblia képét a Bűnesetről.


A fordulópont akkor jött, amikor otthon egyszer böngésztem keresztyén honlapokat, hogy fejlődjek. Egyszer látogattam egy olyan lapot, ahol szó volt az Egyházat érintő különböző kérdéseiről. Volt egy olyan cím, ami az Evolúcióról beszélt: szabad egy keresztyénnek hinnie az evolúcióban? Ott kifejtették, hogy ha én keresztyén vagyok, akkor abban hiszek, hogy amint az 1 Korintusi levél szerint a bűn és a halál egy ember által: Ádám által hatolt be a világba. Eddig valamilyen furcsa módon ezt elfogadtam, mivel eddig mivel igyekeztem minél Biblia hűbben elmagyarázni az Evangéliumot másoknak, és mindig említettem, hogy azért vagyunk mi bűnösek, mivel Ádám és Éva fellázadt Isten ellen az Édenben. De a cikk azt magyarázta, hogy ha én egyszerre az evolúcióban hiszek, azt fogadom el, hogy a halál, amit Pál ellenségnek nevez, az ember megjelenése előtt létezett, mint a természetes szelekció fő mechanizmusa. Így az Isten halállal teremtette az élőlényeket – vérontással, betegséggel, a legfittebb túlélésével, ami aligha tett volna bizonyságot egy szerető, jóságos Istenről, aki a teremtett világot jónak nevezte, és megszentelte.


Ezen a ponton már tele voltam kérdésekkel. Akkor hogy lehetett, hogy olyan fiatal a föld? És mi van a genetikával? Mi van a kőzetrétegekkel? Ellátogattam egy honlapra, amit Answers in Genesis-nek hívtak. Nagyon sokat olvasgattam ezt a honlapot, és köszönettel mondom, hogy fel tudtam erősödni hitemben, és még abban, hogy tudjam vállalni az immár új  teremtéshitemet. Nem mindennapos tapasztalat, és nagyon erősítő volt.


Egy további lépés ebben az irányban az volt, hogy megrendeltem ezektől az emberektől egy könyvet, „Teremtés és Evangelizáció az Új Évezrednek”, ahol körbeírták azt a módszert, ahogy el lehet jutatni az evangéliumot az emberekhez, ha visszaállítjuk a bibliai teremtésbe vetett hitüket. Úgy láttam, hogy alapvetően itt az a nagy probléma, hogy igazán az evolúciós elmélet volt az, ami miatt az emberek továbbra nem fogadták el a Szentírást, mint egyedüli igazságforrásnak. Ettől kezdve hihetlen mértékben bíztam Isten igéjében: Az egek és a hegyek elmúlnak, de egy ióta sem múlik el Jézus szavaiból. Az Isten beszéde színigazság, és drágább, mint a hétszer tisztított ezüst. Sok bizonyságot olvastam arról, hogy sok ember nyerte vissza a hitét, vagy megerősödött a hite – kiképzőőrmesterek, kis gyerekek, vallásos emberek, és egyetemi tanárok is. Itt bizonyságot teszek arról, hogy az ember igen is megtérhet, ha elfogadja, hogy a teremtés úgy zajlott, amint le van írva. 


Azóta egyre jobban láttam, hogy tulajdonképpen Isten volt az, aki annyira foglalkoztatott az évek során ezzel a témával. Az Ő akarata az, hogy ezzel foglalkozzak, és dicsőséget hozzak az Ő nevére az Ő igazságának fenntartásával, és reménységet hozni másoknak, akik tengődnek az evolúcióban, és kételkednek abban, hogy Isten valaha közel kerülhet-e hozzájuk.

Azóta sokat tevékenykedek ez ügyben. Isten felszabadított az alól, hogy folytonosan bolyongtam az evolúció és a teremtés között. Szabadság!! A világ többé nem az a sivár, élettelenből kialakult élettelen világ, hanem élő, és Isten kéznyomásával teli; továbbá nem egy idegen világ, hanem egyszerűen a bűn által átmenetileg megrongált, de egyszer majd visszatér pompájába, amikor az Úr Jézus visszajön! Többé nem az Ellenség által birtokolt területen vagyunk, hanem Isten teremtettségében, ahol majd egyszer minden jóra válik: micsoda reménység! Elmúlik a sírás, a fájdalom; Isten az ő népe között fog járni, és letöröl minden könnyet az arcunkról! Az én életem többé nem jelentéktelen, hanem Isten hatalmas tervébe van ágyazva, és az én életem, mivel nem csak egy pont a 4,5 milliárdos idő skálán, már sokkal értékesebb!


Kívánom, hogy az olvasó is hasonlót megtapasztalhasson.


A dicsőség legyen a mi Urunké.

Csárlz Dárnyi

